**Golaha Wakiilada JSL**

**Waaxda Hadal-qoraalka iyo Gudiyadda**

**Kal-fadhigii 33aad Fadhigii 10aad**

**Axad 19/11/2017**

**Fadhigu Wuxuu furmey 10:09 AM**

**Gudoomiyaha: - Baashe Maxamed Faarax**

**Quraan: - Obsiiye**

**Ajendaha Fadhiga: -** Doodda Ajendaha Kal-fadhiga 35aad

**Gudoomiyaha:-** Waxaa shalay la idiin qaybiyay nuqulka qabyada ee Ajandaha Kal-fadhigan 35aad, waxaynu maanta u balansanayn in doodda ajandaha aynu galno, waxaan xoghaynta farayaa inay soo qoraan mudanayaasha doodda ka qayb-galaya.

Waxaan ku soo dhowaynayaa doodda ajandaha Md. Cabdilaahi Xuseen Cige, ku soo dhawow Mudane.

**Md. Cabdilahi Xuseen Cige: -** Bismilahi Raxmaani Raxiim shir gudoonka, xubnaha Golaha wakilada waxaan idinku salamayaa salaanta islaamka, intaa kadib ajandahan ina horyaalaa waxaa uu u badan yahay ajandihii kal-fadhigii hore **waxaanan soo jeedin** lahaa in halka ugu horaysa la soo galiyo Xeer-hoosaadkii Golaha wakiilada oo mudo badan yaalan halkana aan ku jirin waxaa kale oo aan soo jeedinlahaa in xeerarkan loo kala siiyo mudnaanta iyo sida ay u kala muhiimsanyihiin, sadexda xeer ee ugu horeeyaa mudo 4 kal-fadhi ah ayay ku jireen ajandayaashoodii ceeb ayay ku tahay golahana in ay ku jiraan, waxaanan soo jeedinayaa in hore la inoo dhaafiyo inta laga doodo codna la galiyo.

Waxaa kale oo aan soo jeedinlahaa xeerka aasaaska hay’ada qurba joogtu waxay ka tirsantahay wasaarada arimaha dibada waxaana soo jeedin lahaa in xeer gooniya loo sameeyo, xeerarka madaxweynaha waxay ku qoran yihiin halka hore iyo halka danbe waxaan leeyahay waa ku celis e halaga saaro mid intaa ayaan ku soo koobayaa.

**Md. Cabdiqaadir Jaamac Xaamud: -** mudanayaasha, shirgudoonka iyo saxaafadaba waan salaamayaa salaam kadib waa run ajandahani waa ka qayb ajandihii hore waxaana wanaagsan ita aan soo tixi lahayn wax badan in aan wax kooban oo la soo ururiyo ayaan jelaan lahaa. Xeerka Booliska, Xeerka xabsiyada waa xeerar u baahan cod saa’id ah maadaama oo ay madaxweynaha ka soo noqdeen, waana in maalin loo mudeeyo oo sidaa ay ugu jiraana waan ku raacsanahay.

Mida kale golahani waxaa uu ku kala socon karaa waa xeer-hoosaadka waxaan qabaa in halka hore la soo mariyo oo muhiimada la siiyo, waxaa kale oo aan xaga hore soo marin lahaa xeerka korontada waayo waa xeerarka loo baahanyahay waxaan labarka labaad ka dhigi lahaa xeerka ilaalinta xeebaha Somaliland waxanan soo jeedinayaa in xeerarkaa loo soo horaysiiyo.

Sida dhacda marar badan inta xeerar la soo taxo hadana ay raacaan ajandayaasha danbe si ayna taasi u dhicin waa in la soo koobaa waad mahadsantihiin.

**Md. Ibraahim Axmed Reygal: -** bismilaahi raxmaani raxiim shirgudoonka, mudanayaasha waan salaamayaa, salaam ka dib waxaa runtii la soo sameeyay qorshe wanaagsan, waana barnaamij wanaagsan oo kal-fadhigan loogu soo talo galay wuu yara fara badan yahay sidaa daraadeed waxaan hadalkayga ku soo koobayaa laba qodob.

Xeerarka ka soo noqday madaxweynaha iyo xeerarka gole weynaha horyaal oo gudiyada ka soo dhamaaday iyo qayb gudiyadu wali gacanta ku hayaan, markaa xeerarka madaxweynaha ka soo noqday iyo xeerarka golaha hor-yaala waa in si dhakhso ah aan isku dhaafinaa codna loo qaado.

 Inta kale ee gudiyada horyaala waxaan jeclaan lahaa in si dhakhso ah ay u soo baxaan aniga oo jeclaan lahaa xeerka ilaalada xeebaha in uu dhakhso u soo hor maro intaa ayaan soo jeedin lahaa waad mahadsantihiin.

**Md. Xaamud Cisman Cigaal: -** bismilaahi raxmaani raxiim shirgudoonka, mudanayaasha iyo xog-hayntaba waan salamayaa Gudoomiye aad ayaad u mahadsantahay, waxaan doonayaa in aan kalmad ka horaysiiyo waxaan ku hambalyaynayaa gudoomiye xigeenka 2aad xilkaa loo doortay aad ayaau soo dhaweynayaa waxanan alle kaaga baryayaa in ilaahay xilka kuu fududeeyo.

Intii aan niyada ku hayay xil-dhibaanadii iga horeeyay ayaa taabtay waxana ka mid ah xeer-hoosaadka oo ay xildhibaanada intooda badani ay ku baaqeen in la soo horaysiiyo kal-fadhigii dhawaa hadana uu Meesha ka maqanyahay, waxaan jeclaha in lagu soo daro looguna soo horaysiiyo laguna xigsiiyo xeerarka ka soo noqday madaxweynahaya waayo waa xeerar laga soo shaqeeyay una baahan in la ansixiyo, sidoo kale waxaan xildhibaan kii iga horeeyay ku raacsanahay in xeerka ilaalada xeerbaha Somaliland in la soo hor mariyo. Waanay badanyihiin wakhti yarna wuu inoo hadhay ee hala dada jiyo ayaan soo jeedin lahaa waad mahadsantihiin.

**Point off-order Md. Dable:-** xeerarkan ka soo noqday madaxweynaha ma sifo dastuuriya ayaa lagu soo celiayay, mise waa soo celin uun? Sababta loo soo celiyayna goluhu ma oga markaa maxaa loo soo celiyay?

 **Gudoomiye Baashe:** waa loo qaybiyay xildhibaana sababtii loo soo celiyay waxaana lagu soo sameeyay waxka badel waana la idiin qabin doonayaa horana waa loo qaybiyay waana la idinku celin doonaa waad mahadsantahay Maxamuud.

**Md. Maxamed Jaamac Cabdi: -** bismilaahi raxmaani raxiim, arinta ugu horaysa ee aan ka hadlayaa waxaa weeyi arinta la xidhiidha qodobkaa hada laga hadlayay waxa la yidhaa hab qoraalka iyo lahjada ay ku qoranyahay ajanduhu waxay soo dhawaynaysaa fahamka ay mudanayaashu ka helayaan.

Arintaa uu ka hadlayo xildhibaanku hada ee ku-saabsan xeerarka ka soo noqday madaxweynaha waa xeerar dhamaystay jaran jarooyinkii xeerarka oo madaxweynaha u gudbay oo markuu saxeexi lahaa qodobo uu inagu soo celiayay. Xeerka boolisla oo kale waa wax ka-bedel ayna wax ka bedel u dalbanayaa already wuu shaqo tagay xeerkii oo uu shaqo galay laakiin qodobo ayay soo celiyeen oo ay yidhaahdeen kuma shaqayn karayno.

**Gudoomiye Baashe:** xildhibaan maxamed aan ku saxo xeerku ma dhaqan galin mana uu saxeexin ee wuu soo celiyay

**Md. Maxamed Jaamac: -** inta aan ka warqabo qodobo gaara ayaa lagu soo celiyay xeerka sida la xisaabtan kii ciidanka booliska iyo gudiyadii ayaa ay yidhaahdeen kuma shaqayn karayno waanay soo celiyeen markaa waa in la cadeeyaa. Waanan qabaa in aan si deg-deg ah aaan u galno waayo way inagu raageen waxaa isna la mid ah xeerka xabsiyada isna waxaa diiday wasaarada cadaalada qodobo ka mid ah, xeerarka lagu muran san yahay in aan gacanta galino waan qabaa, xeerar kale ee codaynta u yaala waxaad moodaa sida xeerka shirkadaha oo kale goluhu wuu diiday xeerkaa inta laga dooday ayaa waxaa la yidhi xeerka shirkadaha wax-kabedel ha lagu sameeyo ama ha la tirtiro xukumadaana lagu celiyay in go’aan loogu qaaday, markaa ma garanayo sababta uu u soo galay halkan.

Xeerarka ubaahan in loo codeeyo waa in loo codeeyaa wixii shaqo u baahana waa in laga shaqeeyaa kuwa aan celinay sida xeerkan oo kalana waa in xukuumadu in soo cadayso ma xeerkii horaa Meesha laga saaray ma wax-kabedel ayaa lagu sameeyay waa in ay cadaysaa intaa ayaan ku kordhin lahaa anigu

**Md. Cabdi Hirad Warfaa: -** bismilaahi raxmaani raxiim, shirgudoonka, mudanayaasha iyo shaqaalahaba waxaan ku salamayaa salaanta islaamka, aniga waxay ila tahay xeerarkani mudo badan ayay ina hor yiileen xeerarkaa booliska, xabsiyada iyo duulista hadwadu iyo sadex kale oo la soo raaciyay oo kala ah shirkadaha, ka hortaga kusiga iyo maydhista lacagaha codayn ayaa kuwada qoran waxanan soo jeedinayaa in shuruucdaasi ina dhaafaan.

Ta kale waxaa lagama maarmaan ah in Meesha uu soo galo xeer-hoosaadkiina waa loo baahan inta kala in muhiimada loo kala siiyo sida ay u kala muhiimsanyihiin ayaan soo jeedinayaa, sidoo kale ilaalinta xeebaha waa in laga shaqeeyaa xeerarka kale ee laga maar-maanka ah waxaa ka mid ah miisaaniyada qaran oo laga shaqeeyo lana ansixiyo, sidoo kale qandaraasyada oo dhib miidhan ah waa in laga shaqeeyaa, sidoo kale xeerka tamarta oo is qabqabsi ka yimaadana waa in la gudo galo ayaan soo jeedin lahaa intaa ayaan mudnaanta siin lahaa waad mahadsantihiin.

**Md. Maxamed Saalax Cige: -** Bismilaahi raxmaani raxiim, mudanayaasha iyo shir gudoonkaba waan salamayaa, marka hore waxaan doonayaa in aan kalmad soo jeedin ah aan sameeyo oo ku saabsan xaga qoraalka ah erayada la qaatay oo ajandayaashi hore aan u qaadan jirnay marka aan xeerarka aan ajandaha ku soo samaynayno, mudooyinka danbe waxaan qaadanaa erayo aan waafaqi karayn xaga sharciga.

Ajandayaashii hore waxaan qaadan jirnay marka xeerku aanu tagin ee aanu madaxweynuhu aanu saxeexin waxaynu qaadan jirnay eray-bixin ah mashruuc sharci ajandahana aan ku soo dhigi jirnay ilaa inta laga ansixinayo iminkana waxaan qaadanay eray-bixin ah qabyo qoraalka, xeerka hada waxaa ku qoran qabyo qoraalka xeerka wadooyinka halka ay mid kale ku qoran tahay xeerka ilaalad xeebaha markaa xaga sharciga laba macno oo kala duwan ayay noqonaysaa.

Xeer waxaa la yidhaa Xeer Golayaal Baarlamaan ka baxay madaxweynana saxeexay, markaa waxaan soo jeedin lahaa in aan labada eray mid ahaan uun aynu isticmaala ajandahana ku ansixno oo qabyo qoraal qaadano ama mashruux sharci aan qaadano

Qodobka 1aad iyo qodobka 6aad laba nooc ayay ajandaha ugu jiraan sida ka muuqata midi waa sadexda xeer ee farqada 1aad ku jira oo ah xeerarkii madaxweynaha ka soo noqday ee gole waynaha yaala qodobka 6aadna waa xeeraka ka soo noqda inta aan kal-fdhigan ku jiro ee dib looga doodayo labadaa farqadood waa sidaa oo sidaa ayay ugu jiraan waxaan filayaa in aanay isku mid ahayn.

2aad ee ah xeerka shirkadaha waxaan la qabaa mudanihii iga horeeyay hore ayaynu halkan ugaga doodnay waxna waynu iskaga ogayn waayo laba mid ayuunbay noqonaysaa in Go’aankii golaha laqaato iyo in xeerka isaga oo amendment ah la keeno golaha si markaa dood loo galiyo ama goluhu ugu codeeyo wanan soo jeedinayaa in laga saaro.

3aad Iyana waxaa qoran Xeerka Ka hortaga kufsiga, waxaan leeyahay xataa eray ahaan ayayna sax ahayn, waana xeerka kufsiga oo xeerkii ciqaabta guud ayaa wax laga badelayaa, maadaama oo uu xeer gooniya noqonayo waa in xeerkii ciqaabta guud qodobadii ku jiray amendment lagu sameeyaa ama waa in uu noqdaa xeer-nidaamiye oo si gaar ah loo tilmaamaa markaa anigu uma arko in aan sidaa ugu codayno. Hadii ay sidaa noqoto dee hadhaw ciqaabna yeelan maayo oo waa ka hortag waana xeer nidaamiye wax uu yeelanayaana ma jirto waxaanu dabri doonaa xeerka ciqaabta guud, markaa waa in labadii la is cunsiiyaa oo aanu sidan ahaan waxaan soo jeedinayaa in la soxo lana waafajiyo xeerka ciqaabta guud.

Waxaa kale oo aan iyadana tilmaami lahaa farqada 5aad waxaa ku qoran xeerka guud ee deegaanka waxaana qoran engriisi ah (*national environment law*) oo noqonaysa Somali ahaan xeerka deegaanka ee qaranka ayuu noqon lahaa taasina ilama sax aha ee waa in la saxaa. Xeerka shidaalku waxaa uu u baahanyahay in national palan gole waynaha la keenaa oo qorshahaa shidaalka iyo macdanta oo heer qaran ah waa in golaha lakeenaa si siyaasadaa guud uu xeerkani uga dhalan karo oo taa golaha loo qaybiyo kadib aynu ogaano baahida aan u qabno macdanta iyo sahaminta shidaalka iyo dakhligiisa intaba taas ayaana ka horaysa dhamaan xeerarkan.

Waxaa kele oo aan soo jeedin lahaa in mudnaanta loo kala siiyo sida ay u kala muhiimsanyihii waxaa kale oo aan ajanhadaha ku dari lahaa laba xeer oo aan mid ku badelilahaa xeerka ilaada xeebaha waxaan ku badelilahaa xeerka badaha ama xeerka bada oo aynaan runtii haynin markaas ayay ilaalinta xeebuhuna suuro galaysaa waxaa kale oo aan ku dari lahaa xeer labaad oo ah xeerka ciqaabta guud oo mudo badan lagu shaqeeyay wax kabadelna loogu samayn lahaa waad mahadsantihiin

**Md. Siciid Cilmi Roole: -** bismilaahi raxmaani raxiim, gudoomiye xeerkan la soo celiyay waxaa ina horyaalaanaa waa 7xeer oo 4ka mid ah la soo celiyay waxa lagu soo celiyay oo dhamina waxay ku taalaa Digreetada Madaxweynaha ayay ku taalaa xeerarkaasi hadii aynu doonayno in sidii aynu inagu ku soo saarnay waxay inaga rabaan 55 cod hadii aynu doonayno sida madaxweynahana ku socotana simple majority ayaynu ku codayn karnaa.

Waxaan jeclaanlahaa afartaa xeer ee ugu horeeya ee waliba muhiimka ah ee booliska iyo qarankuba u xanibanyahay in maalinta loo codaynayo aad na war galiso loona qaybiyo qodobada lagu soo celiyay taasi waa codsi. Talabaad waxaan saxayaa xeerka ka hortaga kufsiga maaha ka hortag ee si qaldan ayay u qoran tahaye waa Xeerka kufsiga iyo xadgudubyada Jinsiga waanu dhamaystiran yahay waana laga dooday wax badana waa laga dooday waxanan halkan ka sheegayaa xeerarka aan soo saarnay ee ciqaabta yeeshaa waxaa uu tirtiraa qodobada kuyaala xeerka ciqaata guud sida xeerarbadan oo aynu samaynay waxaanan ka guuraynaa xeerkaa ciqaabta guud.

Maxkamaduhu waxay ku dhaqmaan hadii uu xeer ka yaalo oo dawlada Somaliland ay xeer soo saartay xeerkaa ayay raacaysaa hadii kalana xeerkaa ciqaabta guud ayaa la raacayaa markaa magaca ayaynu hagaajinayaa kufsiguna wax jira weeyaan.

Waxaa kale oo aan leeyahay halka inta badan aad tidhaahdaan hala kala horaysiiyo gudiyadu ka ay ka shaqeeyaan ayaa ugu soo horaynaaya shirgudoonkuna wuu ku saxsanyahay in ay sidaa u soo qoraan horayntana waxaa leh kii gudidu ay ka soo shaqeeyaan. Waxaan gudoomiye aan ku darayaa xeer in badan laga dooday oo codayn u baahanaa xeerkaas oo la hortaagan yahay dad gaar ahina hortaagan yihiin waana xeerka ka ganacsiga baananka qarankanina wuu u baahan yahay waa in xeerkaa waa in la keenaa, waxaa kale oo loobaahanyahay in xeer-hoosaadkana waa in la keenaa.

**Md. Cabdiraxmaan Cismaan Caalin: -** gudoomiye mid waa in la cadeeyaa qodobka 3aad farqada 1aad waa xeerarka ka soo noqday madaxweynaha xubinta 6aadna waa xeerarka ka soo noqda madaxweynaha oo waxaa weeye inta aan fadhino wixii ka soo noqda qaarna waa wixii hore uga soo noqday waa in aan sidaa u fahanaa hadii kale waa in la isku celiyaa oo labar 6 laga saaraa oo aan labadaa is waafajinaa.

Ajandahani waxaa uu u qaybsanyahay sadex qaybood waa qayn hada diyaar u ah in loo codeeyo iyo qayb gudiyada gacmahooda ku jira ama ha dhamadaan ama yana dhamaane iyo qaar golaha horyaal.

Xeerarkaa waxaa hoosyaacay cid in awoodo loogu daro rabta markaa hadii aan rabno goluhu sidii hore ugu codeeyo waa in uu u diyaar garoobaa 55 hadii aan rabno sida madaxweynahana codayntii caadiga ahayd aan u diyaar garawno in badan ayay in hor yaaleene.

Marka aan sadexdaa dhamayno sadex kale ayaa codayn inooga baahan waana xeerka shirkadaha iyada oo uu xeer hore jiro ayaa kan la keenay golaha kadib muran ayaa galay golaha murankaa cid dhamaysayna garan maayo waxaanan u baahanahay in xeerkaa go’aan goluhu uu ka qaato oo la cadeeyo markii hore ayaynu qaadnay mise kan danbe ayay u qaadanay oo wasaradii ayaa haysanaysa, waayo mar waxaan isla qaadanay wasaarada halagu celiyo oo waxkabadel ha keento laakin wali sidii ayuu ugu yaalaa hadii aynu isla qaadano in loo codeeyo.

Xeerka ka hortaga kusiga anigu siciid kuma raacsani kahortaga oo qodobada ku jira xeerka ciqaabta guud waa ciqaab (punishment) laakiin xeer gaara ayaa laga dhigayaa sida uu hada ugu qoran yahay ee ah ka hortaga ee waxaa uu noqonayaa xeerka Kusiga hadii uu goluhu sidaa ku codaynayo in badana wuu ina horyaalee waa in la siidaayaa waayo dad ayaa dhex carara sida xeerkii baananka anigu ma garanyo kuwaasi waxay yihiin waanana tu inagu bilaabmi doonta bariye u diyaar garooba.

Midina waa xeerka maydhista lacagaha oo aynaan aqoon badan u lahayn oo aan isleeyahay waxaad ku gali dootaan crisis badan waxaan leeyahay lixdaa xeer ee inooga baahan in aan u codayno aan u codayno hadii la inooga baahan yahay 55 iyo hadii kalaba waa in uu goluhu fadhiistaa oo dhameeyaa xeerarkaa.

Waxaa kale oo aan doonayaa in aan ku noqdo xeerarka halkan ku qoran ee ka bilaabma xeerkaa maydhista wixii ka hooseeya (terminology) hala saxo ayaan leeyahay sida xeerka deegaanka ee qaranka. Hadaba xeerarkaa waxaa haya gudiyo gudiyadiina waxay noqdeen fadhiid ee waa in shirgudoonku go’aan cad ka qaataan sidii loo soo dhamaystirilahaa xeerarkaa.

Waxaa kale oo aan xusayaa Qodobka 9aad xisaab xidhada miyaynu ansixinay halka 2014 oo kaliya ayaa ku qorane halkaana hala saxo waxaan filayaa in ay (error) khalad tahaye, sidoo kale xeerka qandaraasyada golahani hore ayuu u diiday ee maxaa loogu soo daray halkaa xoghaynta iyo shirgudoonku waa in ay isla saxaan, mise mudadii la soo celinayay ayaa dhamaatay?

Xeerka qodobka 15aad waa xeerkii aan bariguu u samaynay xirsi barigii Qabyo qoraalka xeerka wadooyinka waxaana ku qornayd lixbilood marka la joogaba dib ayaa loo eegayaa mudo badan ayaa hadana ka soo wareegtay I hope in ay 2014-kii ahayd, markaa goluhu go’aan ha qaato oo laga saaro codition ka oo xeer caadiya laga dhigo ama gudidda ku shaqadalihi waa in ay dib u eegis ku samaysaa.

Markaa waxaan odhan lahaa xeerarka gudiyadu ay gacanta ku hayaa shirgudoonkaw waah awl idiin taal waana in gudiyada fadhiidnimada laga saaraa wasalaamu calaykum.

**Gudoomiye Baashe: -** dooda sidaa ayay inoogu dhamaatay waana in la isku soo hagaajiyaa barri ayaana loo cadayn doonaa hadii alle idmo, xildhibaana yimi fadhigu aad ayay u mahadsanyihiin kuwa aan imana waxaan farayaa in ay yimaadaan. sadexda xeer ee madaxweynahay ka soo noqday waxay u baahanyihiin 55 waa hadii aan doonayno sidii golaha wakiiladu ku ansixiyeen hadii kale xeerarkaasi waa burayaan waana inoo barito, gudoomiyayaasha inta joogtaana waa in ay xafiiska gudoomiyaha hada yimaadaan fadhiguna wuu xidhanyahay.

 **Cawad Cali Maxamed C/risaaq Siciid Ayaanle**

 **Agaasimaha waaxda Hadal Qoraalka G/Wakiilada Xoghayaha Guud ee Golaha wakiilada JSl**

**­­­­­­­­­­­­­­­­­­­­­­­­­­­-------------------------------------------------- ------------------------------------------**